Yesu Bɔi Mɛi Kaselɔi Feemɔ | Yesu Wala Shihilɛ\nKANEMƆ YƐ Alur Amharic Arabic Armenia Aymara Azerbaijani Azerbaijani (Cyrillic) Bicol Blɔfo Bulgaria Cambodia Catalan Cebuano Chichewa Chitonga Chitumbuka Cibemba Croatia Dangme Denmark Dutch Efik Estonia Ewe Fiji Fon French Ga Georgia Germany Guarani Gujarat Gun Haitian Creole Hebri Hela Hiligaynon Hungary Igbo Iloko Indonesia Isoko Italia Japan Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korea Lingala Luganda Luo Macedonia Macua Malagasy Malay Malta Mauritia Creole Maya Moore Myanmar Nigerian Pidgin Norway Oromo Ossetia Otetela Pangasinan Papiamento (Curaçao) Persia Poland Portugal Quechua (Cuzco) Romania Russia Samoa Sango Sena Sepedi Serbia Serbia (Roma) Seychelles Creole Shona Silozi Sinhala Slovenia Solomon Islands Pidgin Spania Sranantongo Swahili Swahili (Congo) Sweden Tagalog Tahiti Tajiki Tatar Thailand Tigrinya Tshiluba Turkey Turkmen Tuvalu Twi Tzotzil Ukrain Umbundu Uruund Uzbek Vietnam Wallis Waray-Waray\nYESU KLƐŊKLƐŊ KASELƆI LƐ BAFATA EHE\nBe ni Yesu eyaye gbii 40 yɛ ŋa lɛ nɔ lɛ sɛɛ, kɛ agbɛnɛ hu dani ebaasaa eya Galilea lɛ, eku esɛɛ etee Yohane, mɔ ni baptisi lɛ lɛ ŋɔɔ. Be ni Yesu miihe ashɛ Yohane ŋɔɔ lɛ, Yohane kɛ enine tsɔɔ Yesu ni ejaje etsɔɔ mɛi ni yɔɔ jɛmɛ lɛ akɛ: “Naa, Nyɔŋmɔ Gwantɛŋbi ni wóɔ je lɛ he esha lɛ kɛyaa lɛ! Mɔ nɛ ji mɔ ni miwie yɛ ehe akɛ: ‘Nuu ko miiba yɛ misɛɛ, ni etsɔ mihiɛ, ejaakɛ eyɛ shihilɛ mli dani miba’ lɛ.” (Yohane 1:29, 30) Eyɛ mli akɛ Yohane ye Yesu onukpa fioo moŋ, shi ele akɛ Yesu ehi shi akɛ mumɔŋ bɔɔ nɔ yɛ ŋwɛi dani lɛ Yohane lɛ ba shihilɛ mli.\nOtsii fioo komɛi ni tsɔ hiɛ lɛ amli, be ni Yesu ba koni abaptisi lɛ lɛ, no mli lɛ, Yohane bɛ nɔmimaa tsɔ akɛ Yesu ji mɔ ni baatsɔ Mesia lɛ. Yohane jaje akɛ: “Mi po mileee lɛ, shi yiŋtoo hewɔ ni miba ni mibaptisiɔ yɛ nu mli lɛ ji, koni ajie lɛ kpo atsɔɔ Israel.”​—Yohane 1:31.\nYohane tee nɔ egba etoibolɔi lɛ nɔ ni ba be ni ebaptisi Yesu lɛ, ekɛɛ: “Mina mumɔ lɛ miikpeleke shi tamɔ okpo kɛmiijɛ ŋwɛi, ni ebahi enɔ. Mi po mileee lɛ, shi mɔ tuuntu ni tsu mi akɛ mibabaptisi yɛ nu mli lɛ kɛɛ mi akɛ: ‘Mɔ fɛɛ mɔ ni obaana akɛ mumɔ lɛ miikpeleke shi kɛmiiba enɔ, ni ehiɔ enɔ lɛ, mɔ nɛ ji mɔ ni baptisiɔ yɛ mumɔ krɔŋkrɔŋ mli lɛ.’ Ni mina, ni miye he odase akɛ mɔ nɛ ji Nyɔŋmɔ Bi lɛ.”​—Yohane 1:32-34.\nEnɔ jetsɛremɔ be ni Yesu miiba Yohane ŋɔɔ ekoŋŋ lɛ, no mli lɛ, Yohane kɛ ekaselɔi lɛ ateŋ mɛi enyɔ yɛ he ko. Yohane kɛɛ: “Naa, Nyɔŋmɔ Gwantɛŋbi lɛ!” (Yohane 1:36) Kɛkɛ ni Yohane Baptisilɔ lɛ kaselɔi enyɔ lɛ nyiɛ Yesu sɛɛ. Atsɛɔ mɛi enyɔ nɛɛ ateŋ mɔ kome Andrea. Eeenyɛ efee akɛ, mɔ kroko lɛ ji mɔ ni bɔ nibii nɛɛ he amaniɛ lɛ, ni lɛ hu atsɛɔ lɛ Yohane. Etamɔ nɔ ni Yesu nyɛkwɛ̃ bi ji Yohane nɛɛ, ejaakɛ Salome binuu ji Yohane. Eeenyɛ efee akɛ, Salome nyɛmi yoo ji Yesu nyɛ Maria, ni ewu ji Zebedeo.\nBe ni Yesu tsɔ ehe ni ena akɛ Andrea kɛ Yohane nyiɛ esɛɛ lɛ, ebi amɛ akɛ: “Mɛni nyɛtaoɔ?”\nAmɛbi lɛ akɛ: “Rabi, nɛgbɛ ohiɔ?”\nEhã amɛ hetoo akɛ: “Nyɛbaa, ni nyɛbaana.”​—Yohane 1:37-39.\nNo mli lɛ, atswa aaafee shwane ŋmɛji ejwɛ, ni Andrea kɛ Yohane kɛ Yesu hi shi nakai gbi lɛ. Andrea ná miishɛɛ aahu akɛ, eyana enyɛmi nuu Simon, mɔ ni atsɛɔ lɛ Petro hu lɛ, ni ekɛɛ lɛ akɛ: “Wɔna Mesia lɛ.” (Yohane 1:41) Andrea nyiɛ Petro hiɛ kɛtee Yesu ŋɔɔ. Nibii ni tee nɔ yɛ sɛɛ mli lɛ hãa anaa akɛ, Yohane hu yana enyɛmi Yakobo ni ekɛ lɛ ba Yesu ŋɔɔ; kɛ̃lɛ, Yohane kɛ sane nɛɛ fataaa nibii ni lɛ diɛŋtsɛ eŋmala lɛ ahe.\nEnɔ jetsɛremɔ lɛ, Yesu na Filipo, mɔ ni jɛ Betsaida lɛ. Betsaida bɛŋkɛ Galilea Ŋshɔ lɛ naa yɛ ekooyi, ni jɛmɛ ji he ni Andrea kɛ Petro jɛ. Yesu fɔ̃ Filipo nine akɛ: “Baatsɔ misɛɛnyiɛlɔ.”​—Yohane 1:43.\nNo sɛɛ lɛ, Filipo yana Natanael, mɔ ni atsɛɔ lɛ Bartolomeo hu lɛ, ni ekɛɛ lɛ akɛ: “Wɔna mɔ ni Mose ŋma ehe sane yɛ Mla lɛ mli, ni Gbalɔi lɛ hu ŋma ehe sane lɛ: Yesu, Yosef bi ni jɛ Nazaret lɛ.” Natanael heee eyeee, ni ekɛɛ Filipo akɛ: “Ani nɔ ko kpakpa ko baanyɛ ajɛ Nazaret?”\nFilipo kɛɛ lɛ akɛ: “Ba ni obakwɛ.” Yesu na Natanael miiba ni ekɛɛ akɛ: “Naa, Israelnyo ni ekã shi faŋŋ akɛ, lakamɔ ko bɛ emli” lɛ.\nNatanael bi lɛ akɛ: “Te fee tɛŋŋ ole mi?”\nYesu hã lɛ hetoo akɛ: “Dani Filipo tsɛ bo lɛ, be mli ni oyɔɔ agbami tso lɛ shishi lɛ, mina bo.”\nNatanael naa kpɛ ehe ni ekɛɛ lɛ akɛ: “Rabi, bo ji Nyɔŋmɔ Bi lɛ, bo ji Israel Maŋtsɛ lɛ.”\nYesu bi lɛ akɛ: “Akɛni mikɛɛ bo akɛ mina bo yɛ agbami tso lɛ shishi lɛ hewɔ ohe oye lɛ? Obaana nibii wuji fe enɛɛmɛi.” No sɛɛ lɛ, Yesu wo shi akɛ: “Lɛɛlɛŋ, lɛɛlɛŋ, miikɛɛ nyɛ akɛ, nyɛbaana ni agbele ŋwɛi naa, ní Nyɔŋmɔ bɔfoi lɛ miikwɔ ni amɛmiikpeleke kɛmiiba gbɔmɔ Bi lɛ ŋɔɔ.”​—Yohane 1:45-51.\nEnɛ sɛɛ nɔŋŋ lɛ, Yesu kɛ ekaselɔi hei ni ená lɛ shi Yordan Jɔɔ lɛ niiaŋ, ni amɛfã gbɛ kɛtee Galilea.\nNamɛi ji Yesu klɛŋklɛŋ kaselɔi?\nTe fee tɛŋŋ Yesu ná le Petro kɛ ekolɛ Yakobo hu lɛ?\nMɛni hã Natanael yiŋ tsɔ akɛ Yesu ji Nyɔŋmɔ Bi lɛ?